༈ན་མོ་གུ་རུ།  ཐུབ་དབང་རྡོ་རྗེ་འཆང་དབང་ཧེ་རུ་ཀ། བདེ་ཆེན་ལྷན་སྐྱེས་སྩོལ་མཛད་རྣལ་འབྱོར་མ།  ། ཟུང་འཇུག་མངོན་གྱུར་རྡོ་རྗེ་དྲིལ་བུ་པར།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། སྒྱུ་འཕྲུལ་དྲ་བའི་གར་ཉིད་རུས་སྦལ་ཞབས།  ། འོད་གསལ་ཆོས་སྐུ་མངོན་གྱུར་འབར་བ་མཛིན།  ། བརྟུལ་ཞུགས་སྤྱོད་པ་གྲུབ་ཆེན་ནག་པོ་བར།  ། གསོལ་བ་འདེབས་སོ་྾།  ། བདུད་སྡེའི་དཔུང་རྣམས་འཇོམས་མཛད་གསང་བ་པ།  ། རྫུ་འཕྲུལ་རྐང་བཞི་མངོན་གྱུར་རྣམ་རྒྱལ་ཞབས།  །  བདེ་གཤེགས་ཞལ་བཟང་མངོན་གྱུར་ཏཻ་ལོ་པར།  ། གསོལ་བ་྾།  ། རྣལ་འབྱོར་དབང་ཕྱུག་རྗེ་བཙུན་ནཱ་རོ་པ།  ། ནུས་པ་མངོན་གྱུར་ཕམ་མཐིང་སྐུ་མཆེད་ཆེ།  ། སྐད་གཉིས་སྨྲ་བ་བློ་གྲོས་གྲགས་པ་ལ།  ། གསོལ་བ་྾།  ། རིག་སྔགས་གྲུབ་པ་ས་ཆེན་ཀུན་དགའ་སྙིང་།  ། འཕགས་པའི་ནོར་བདུན་མཆོག་བརྙེས་གྲགས་པའི་མཚན།  ། གནས་ལྔ་མཐར་ཕྱིན་ས་སྐྱ་པཎྜི་ཏར།  ། གསོལ་བ་྾།  ། ཆོས་ཀྱི་འཁོར་ལོས་བསྒྱུར་རྒྱལ་འཕགས་པའི་ཞབས།  ། རྒྱལ་བའི་སྲས་དང་དཔལ་ལྡན་ན་བཟའ་པ།  ། བླ་མ་དམ་པ་བསོད་ནམས་རྒྱལ་མཚན་ལ།  ། གསོལ་བ་྾།  ། དབང་ཕྱུག་བརྒྱད་ལྡན་ཁམས་གསུམ་ཆོས་ཀྱི་རྒྱལ།  ། མཁས་གྲུབ་མཆོག་གྱུར་དགེ་ལེགས་དཔལ་བཟང་ཞབས།  ། ཟུང་འཇུག་སྐུ་བརྙེས་ཆོས་ཀྱི་རྒྱལ་མཚན་ལ།  ། གསོལ་བ་྾།  ། འཆི་མེད་རྡོ་རྗེ་དྷརྨ་བཛྲ་དང་།  ། བློ་བཟང་དོན་གཉིས་ལྷུན་གྲུབ་དབེན་ས་པ།  ། མཐུ་སྟོབས་དབང་ཕྱུག་སངས་རྒྱས་ཡེ་ཤེས་ལ།  ། གསོལ་བ་྾།  ། རྒྱལ་བ་ཀུན་དངོས་བློ་བཟང་ཆོས་རྒྱན་དང་།  ། རྡོ་རྗེ་འཛིན་པ་དཀོན་མཆོག་རྒྱལ་མཚན་ཞབས།  ། (༢༥)ངག་དབང་བསྟན་འཛིན་འཕྲིན་ལས་དཔལ་བཟང་པོར།  ། གསོལ་བ་྾།  ། ངག་དབང་བློ་བཟང་མཁས་བཙུན་ཆོས་ཀྱི་རྗེ།  ། དོན་གཉིས་ལྷུན་གྲུབ་ཕུན་ཚོགས་རྒྱ་མཚོ་དང་།  ། དངོས་བརྒྱུད་བླ་མ་རྡོ་རྗེ་འཆང་རྣམས་ལ།  ། གསོལ་བ་྾།  ། རིགས་ཀུན་བདག་པོ་དཔལ་ལྡན་འཁོར་ལོ་སྡོམ།  ། ངུར་སྨྲིག་གར་རོལ་ཁྱབ་བདག་རྡོ་རྗེ་སེམས།  །  བཀའ་དྲིན་མཚུངས་མེད་ངག་དབང་བྱམས་པ་ལ།  ། གསོལ་བ་྾།  ། དཀྱིལ་འཁོར་བདག་པོ་དཔལ་ལྡན་བདེ་བ་མཆོག། དེ་ཉིད་ཐུགས་ལ་དགའ་བསྐྱེད་རྣལ་འབྱོར་མ།  ། ཉེར་བཞིའི་ཡུལ་གནས་དཔའ་བོ་དཔའ་མོའི་ལྷར།  ། གསོལ་བ་྾།  ། མགོན་ཁྱོད་རིམ་གཉིས་རྣལ་འབྱོར་ཏིང་ངེ་འཛིན།  ། བསྒོམས་པས་གཉིས་སྤང་གྲོང་དུ་རླུང་སེམས་ཁམས།  ། ཟུང་འཇུག་རྡོ་རྗེའི་གོ་འཕང་མངོན་གྱུར་ནས།  ། འགྲོ་བ་མ་ལུས་འདྲེན་པའི་དཔལ་ཐོབ་ཤོག། ཚེ་འདིར་མཆོག་གི་གོ་འཕང་མ་ཐོབ་ཚེ།  ། རྗེ་བཙུན་ཡབ་ཡུམ་འཁོར་བཅས་དགྱེས་བཞིན་དུ།  ། ཞལ་བཟང་མངོན་གྱུར་མཁའ་སྤྱོད་གནས་ཁྲིད་དེ།  ། འཇའ་ལུས་རྡོ་རྗེའི་སྐུ་མཆོག་བདག་ལ་སྩོལ།  ། བཅུ་གཉིས་དཔེས་མཚོན་རྣམ་དག་སྒྱུ་མའི་གར།  ། སྟོང་ཕྱོགས་ཁྲག་འཐུང་དབང་མོར་དབྱེར་མེད་དུ།  ། རོལ་པའི་སྐུ་བཞིས་འགྲོ་འདི་མ་ལུས་པ།  ། བདེ་བླག་ཉིད་དུ་སྒྲོལ་བའི་དཔལ་ཐོབ་ཤོག། སྐྱེ་བ་ཀུན་ཏུ་ཡང་དག་བླ་མ་དང་།  ། ཞེས་སོགས་བྱའོ།  ། ཞེས་རྣལ་འབྱོར་དབང་ཕྱུག་དྲིལ་བུ་ཞབས་ལུགས་ཀྱི་འཁོར་ལོ་སྡོམ་པའི་བརྒྱུད་འདེབས་འདི་ནི།  ཕུར་བུ་ལྕོག་པ་དགེ་སློང་གྲགས་པ་ཆོས་འཕེལ་གྱིས་བསྐུལ་བ་ལྟར།  དཔལ་འཁོར་ལོ་སྡོམ་པའི་རྣལ་འབྱོར་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ།  ། དགེ་ལེགས་འཕེལ། །  ། །